Lars Barfoed (KF), 2012-05-24:
Mine bemærkninger gik på snestorme, der finder sted, og ikke på snestorme, der ikke finder sted.
Jeg vil gerne melde mig ind i rækken, den næsten uendelige række af ordførere, som siger, at de gerne vil gøre noget godt for passagererne og sørge for, at der er rimelige kompensationsordninger.
Hvem vil ikke det?
Men når man hører på talerrækken her, er det sådan en konkurrence om ligesom at stå som den, der vil gøre det bedst for passagerer, der bliver forsinkede, og hvis tog ikke kommer, i det omfang der skulle være nogle togpassagerer, der lytter til dem.
Det vil vi jo alle sammen.
Vi gennemførte for nogle år siden en kompensationsordning, som vi dengang syntes var god, og som jeg stadig væk synes er god, for målt på, hvordan det var før, er det jo rigtig godt, at vi har fået den kompensationsordning for passagererne, som vi har.
Men belært af de erfaringer, der er gjort indtil nu, tror jeg også, at vi vel alle sammen kan se, at der er mangler, der er uhensigtsmæssigheder, der er noget at tage fat på i næste kontraktperiode.
Når man skal se på kompensationsordningen, går det jo f.eks. ikke, at man ikke bliver kompenseret, når toget bare kører forbi, men kun bliver kompenseret, når man kommer ind i det og bliver forsinket.
Det er jo ikke rimeligt.
Det er ikke til at forstå.
Det må der gøres noget ved.
Sådan er der en række punkter, som vi må se på i næste kontraktperiode.
Men man kan jo ikke bare sådan komme brasende ind midt i en kontraktperiode, som alle har indrettet sig efter, og sige: Vupti, nu laver vi lige det hele om.
Derfor er Det Konservative Folkeparti ikke parat til at støtte Enhedslistens forslag.
Så skal vi naturligvis også i vores iver for alle sammen at tale til togpassagererne, og det vil vi alle sammen, lige afbalancere det, fordi det jo også er sådan, at vi er optaget af, at det ikke skal være for dyrt at køre i tog, og at der ikke er for store omkostninger forbundet med togdriften i Danmark.
Og der er det sådan, at jo mere vidtløftige kompensationsordninger, man forestiller sig, jo flere omkostninger skal bæres af de selskaber, der rent faktisk står for togdriften.
Den sammenhæng er der vel trods alt også.
Derfor skal det – og det er den nuværende ordning jo også baseret på – trods alt være de væsentlige, generende forsinkelser, der skal kompenseres for, og ikke daglige trivialiteter.
Jeg vil så også godt i den forbindelse sætte spørgsmålstegn ved det, som beslutningsforslaget egentlig lægger op til, sådan som jeg forstår forslaget, nemlig at man også skulle begynde at kompensere, når togene er forsinkede på grund af snestorm og den slags, som i dag er undtaget.
Der kan man vel spørge: Er det nu rimeligt, at det selskab, der står for togdriften, skal kompensere alle passagererne, når de vitterlig er fuldstændig uskyldige i snestormen?
Man kan beskylde DSB for meget, men jeg tror, at det er sjældent, at man kan beskylde DSB for at være skyld i en snestorm.
Når togene så bliver forsinket, er det vel en risiko, vi alle sammen må bære, når vi færdes i trafikken i snestorm, for så bliver trafikken forsinket, og så er det måske ikke rimeligt at sige, at så skal det udløse en kompensation.
Jeg synes, at kompensation har to sider, den har dels den side rent faktisk at kompensere passagererne for de ulemper, der er forbundet med, at de bliver forsinket i deres færden i trafikken, når de kører med den offentlige, kollektive trafik, dels selvfølgelig også den side, at den skal være med til at skabe en tilskyndelse hos togselskaberne til at sørge for, at der er så få forsinkelser som muligt, at der er en punktlig og præcis trafik.
Og hvis man bliver straffet lidt på økonomien, hvis man ikke er punktlig og præcis, ja, så er der nok en større sandsynlighed for, at man anstrenger sig for at være det.
Det taler jo for, at det er de forsinkelser, som togselskabet selv på en eller anden måde er skyld i og kunne have undgået, som skal medføre en kompensation, snarere end snestorme, som man som sagt næppe kan skylde togselskabet for at have forårsaget.
Med de bemærkninger vil jeg sige, at Det Konservative Folkeparti er positiv over for at forbedre kompensationsordningerne, ja, de skal forbedres.
Der er flere eksempler på, at det ikke er godt nok, som det er i dag.